Broj: 711-I-217-P-559-22/23-02-17

Zagreb, 27. prosinca 2022.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Davorina Ivanjeka, kao zamjenika predsjednice Povjerenstva te Tončice Božić, Aleksandre Jozić-Ileković i Tatijane Vučetić, kao članova Povjerenstva, na temelju članka 32. stavka 1. podstavka 3., 4. i 5. Zakona o sprječavanju sukoba interesa („Narodne novine“ broj 143/21., u daljnjem tekstu: ZSSI/21), **na zahtjev Ivana Vučićevića, odvjetnika iz Pule**,za davanjem očitovanja,na 198. sjednici, održanoj dana 27. prosinca 2022., daje sljedeće:

**OČITOVANJE**

**Nije suprotno odredbama ZSSI/21-a da se obvezniku, sukladno sklopljenom ugovoru o radu, uz osnovnu plaću temeljem odluka nadzornog organa kvartalno isplaćuje i novčani primitak koji bi kao varijabilni dio predstavljao plaću za obnašanje javne dužnosti, jer se ne radi o zabranjenoj dodatnoj naknadi iz članka 7. točke d) ZSSI/21-a.**

Obrazloženje

Ivan Vučićević, odvjetnik iz Pule, podnio je zahtjev za očitovanjem koji je u knjigama ulazne pošte zaprimljen 12. prosinca 2022. pod brojem: 711-U-9190-P-559/22-01-3, povodom kojeg se vodi predmet broj P-559/22.

Podnositelj u zahtjevu navodi da je Smjernicom Povjerenstva Broj:711-l-134-R-34/22-01-17 od 31. siječnja 2022. ukazano da obveznici iz članka 3. ZSSI/21-a, koji temeljem ugovora o radu ili drugog ugovora iz radnog odnosa obnašaju javnu dužnost, ne smiju pored plaće za obnašanje javne dužnosti primati bonus za ostvarene rezultate poslovanja, jer bi se isto smatralo drugim dodatkom za obnašanje javne dužnosti.

Podnositelj navodi da je ugovorom o radu sklopljenim između obveznikova poslodavca, zastupanog po nadzornom organu, koji ga zastupa prema obvezniku, ugovoreno da se plaća obveznika sastoji od osnovne bruto plaće koja se mjesečno isplaćuje i dijela plaće koji se isplaćuje kvartalno, te da se dio plaće koji se isplaćuje kvartalno određuje odlukom na sjednicama Nadzornog organa i ne ovisi o poslovnim rezultatima poslodavca, već o redovnim radnim obvezama obveznika te se ograničava na tri mjesečne osnovne brutto plaće obveznika u kalendarskoj godini.

Navodi se da je tim ugovorom određeno da odluka Nadzornog organa poslodavca o isplati dijela plaće ovisi, ali se ne ograničava na racionalno i kvalitetno organiziranje poslovnih i radnih procesa, koordinaciju rada poslodavca i Nadzornog organa poslodavca, unaprjeđenje tehnoloških standarda obavljanja poslova poslodavca, povećanje motiviranosti radnika poslodavca, prekovremene sate obveznika, te ocjenu rada obveznika.

Zaključno se iznosi da bi Nadzorni organ samostalno donosio odluku o isplati plaće obvezniku za kvartalno razdoblje bez njegova prijedloga, jer isti nije član Nadzornog organa, te da varijabilni dio plaće koji bi se isplaćivao kvartalno ne bi bio vezan uz poslovni rezultat poslodavca.

Podnositelj traži očitovanje Povjerenstva, a vezano za saznanja stečena na edukaciji obveznika s područja Istarske županije održane u listopadi 2022., je li protivno odredbama ZSII/21-a da obveznik uz primanje plaće s osnova ugovora o radu sklopljenog između obveznika i trgovačkog društva zastupanog po nadzornom organu primi i navedeni varijabilni dio plaće.

Člankom 8. stavcima 3. i 4. ZSSI/21-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od 15 dana od dana primitka zahtjeva obveznika dati obrazloženo mišljenje.

Zahtjev u ovom predmetu podnesen je od strane osobe koja nije obveznik postupanja iz članka 3. ZSSI/21-a, ali se njegov sadržaj odnosi na tumačenje odredbe ZSSI/21-a, stoga Povjerenstvo povodom podnesenog zahtjeva daje sljedeće očitovanje.

Člankom 5. stavkom 1. točkom 2. ZSSI/21-a propisano je da je plaća obveznika svaki novčani primitak za obnašanje javne dužnosti, osim naknade putnih i drugih troškova za obnašanje javne dužnosti.

Člankom 7. točkom d) ZSSI/21-a propisano je da je obveznicima zabranjeno primiti dodatnu naknadu za poslove obnašanja javnih dužnosti.

Iz zahtjeva za očitovanje proizlazi da obveznik ZSSI/21-a temeljem sklopljenog ugovora o radu s tijelom javne vlasti u kojem obnaša dužnost ima pravo na plaću koja se sastoji od osnovne plaće, te varijabilnog dijela plaće, koji se isplaćuje kvartalno temeljem odluka Nadzornog organa, pri čemu varijabilni dio ne ovisi o poslovnim rezultatima, već o redovnim radnim obvezama, prekovremenim satima te ocjeni rada obveznika i njegovu organiziranju poslovnih i radnih procesa.

Povjerenstvo zaključuje da se plaća obveznika sastoji od osnovnog dijela te dijela plaće koji je ograničen na tri mjesečne osnovne brutto plaće obveznika u jednoj kalendarskoj godini.

Slijedom navedenog, nije suprotno odredbama ZSSI/21-a da se ista isplaćuje obvezniku uz osnovnu plaću temeljem odluka nadzornog organa, jer se ne radi o zabranjenoj dodatnoj naknadi iz članka 7. točke d) ZSSI/21-a.

Slijedom navedenog, Povjerenstvo je dalo očitovanje kao u izreci ovog akta.

ZAMJENIK PREDSJEDNICE POVJERENSTVA

Davorin Ivanjek, dipl. iur.

.

Dostaviti:

1. Podnositelju, putem mail adrese
2. Objava na internetskoj stranici Povjerenstva
3. Pismohrana